રામજીએ બન્ને દીકરાઓ લવ અને કુશને પાસે બોલાવ્યા, અને પછી વાત મૂકી, “દીકરાઓ, હું અને લક્ષ્મણ બે ભાઈઓ. હું મોટો ભાઈ અને લક્ષ્મણ નાનો ભાઈ, બન્નેની સહિયારી જમીન સાઠ વીઘા જેટલી છે. મારે તમે બે દીકરા જ છો. નાના ભાઈને ચાર દીકરા અને એક દીકરી છે. બે ભાઈઓ વચ્ચે ભાગ પડે તો ત્રીસ-ત્રીસ વીઘા ભાગમાં આવે દીકરા લવ, દીકરા કુશ ત્રીસ વીઘામાં તમે બે ભાઈ, એટલે દરેકને પંદર વીઘા જમીન મળે. કાકાને જે ત્રીસ વીઘા મળે એમાં ચાર ભાઈ. ચાર ભાઈ વચ્ચે ત્રીસ વીઘા એટલે એક જણને ૭.૫ વીઘા મળે.” રામજીએ કહ્યું; “દીકરાઓ, મારે મન તો તમે છએ ભાઈઓ મારા પોતાના દીકરા જેવા જ છો. તોએ સાઠ વીઘા જમીન તમારા છએ જણ વચ્ચે સરખે ભાગે વહેંચાય એવી મારી મનની ઈચ્છા છે. મારે તમારી સંમતિ જોઈએ છે. બોલો તમારો શો જવાબ છે.